Document ID: 31995R2135

KOMISSION ASETUS (EY) N:o 2135/95,
annettu 7 päivänä syyskuuta 1995,
sokerialan vientitukien myöntämistä koskevista yksityiskohtaisista soveltamissäännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81 (1), sellaisena kuin se on viimeksi muutettuna asetuksella (EY) N:o 1101/95 (2), ja erityisesti sen 17 artiklan 15 kohdan,
sekä katsoo, että
Uruguayn kierroksen monenvälisten kaupallisten neuvottelujen tuloksena aikaansaatu maataloussopimus, jäljempänä "sopimus", edellyttää erityisesti sokerialalla viennin osalta sovellettavien säännösten mukauttamista; alan perusasetuksessa (ETY) N:o 1785/81 olevaa kauppaa koskevaa II otsaketta on muutettu tämän sopimuksen seurauksena neuvoston asetuksella (EY) N:o 3290/94 (3); tämän vuoksi olisi myös tarkistettava komission asetuksessa (ETY) N:o 394/70 (4), sellaisena kuin se on viimeksi muutettuna asetuksella (EY) N:o 2529/94 (5), ja komission asetuksessa (ETY) N:o 1469/77 (6), sellaisena kuin se on viimeksi muutettuna asetuksella (ETY) N:o 1714/88 (7), vahvistettuja sokerin vientituen myöntämistä koskevia yksityiskohtaisia soveltamissääntöjä ja kumottava nämä mainitut asetukset säilyttäen niissä esitetyt tukijärjestelmien soveltamisen kannalta asianmukaiset säännökset,
valkoisesta sokerista tai puhdistetusta raakasokerista valmistetun kandisokerin polarisaatioaste on useissa tapauksissa alhaisempi kuin 99,5°; käytetyn raaka-aineen korkea puhtausaste huomioon ottaen olisi tälle kandisokerille säädettävä tuesta, joka on mahdollisimman lähellä valkoiselle sokerille myönnettävää tukea; kandisokerista on annettava tarkka määritelmä,
valkoisen sokerin ja raakasokerin interventiohinnat on vahvistettu ilman, että on otettu huomioon asetuksen (ETY) N:o 1785/81 8 artiklassa säädettyjä varastointikustannuksia; näiden kustannusten vaikutukset sokerin hintoihin olisi kuitenkin otettava huomioon ja näin määritettävä vientituen suuruus,
tasavertaisen kohtelun varmistamiseksi kaikille asianomaisille yhteisössä on tarpeen määritellä yhdenmukainen menetelmä tiettyjen tuotteiden sakkaroosipitoisuuden määrittämiseksi; niistä tapauksista, joissa tällä menetelmällä ei ole mahdollista määrittää käytetyn sakkaroosin kokonaispitoisuutta, on säädettävä erikseen,
sellaisten siirappien osalta, joiden puhtausaste on suhteellisen alhainen, olisi sakkaroosipitoisuus vahvistettava kiinteästi niiden erotettavissa olevan sokerin pitoisuus huomioon ottaen,
sokerialalla valkoisen sokerin kolmansiin maihin vientiä edeltää yhä useammin varastointi pakkaamattomana satamassa sijaitsevissa varastoissa tai siiloissa, ja säkitys tapahtuu viime hetkellä laivan ollessa valmis lastattavaksi tai vasta itse laivalla; nämä toiminnot siis perustuvat siihen, että kyseisessä satamassa samaa siiloa käytetään samanaikaisesti eri sokeriyrityksiltä lähtöisin olevien sokerien varastointiin, jolloin nämä sekoittuvat; jotta sokerit voisivat nykyisen oikeudellisen sääntelyn mukaan hyötyä tukien ennakkomaksujärjestelmästä, niiden olisi oltava varastoituina tavalla, joka mahdollistaisi niiden tunnistamisen aineellisten ominaisuuksien perusteella, jonka vuoksi niiden sekoittumista toisiin sokereihin ei hyväksytä; tämä tilanne siis estää soveltamasta vientitukien ennakkomaksujärjestelmää suureen osaan yhteisön kolmansiin maihin vietävistä sokereista,
lisäksi valkoisen sokerin erityisominaisuudet, erityisesti sen suuri tekninen ja kaupallinen tasalaatuisuus, mahdollistavat ankaran sääntelyn lieventämisen tämän tuotteen osalta ilman, että vaarannetaan tavoitteeksi asetettua varmuutta tuen maksamisesta; näin ollen eri paikoista lähtöisin olevien, samaan paikkaan varastoitujen valkoisten sokerien sekoittuminen toisiinsa olisi hyväksyttävä tietyin, erityisesti valvontaa koskevin edellytyksin vientitukien ennakkomaksujärjestelmän soveltamiseksi muuttamalla kyseiset sokerialaa koskevat säännökset,
fruktoosi- ja polysakkaridipitoisuuksien osalta olisi säädettävä isoglukoosia ja inuliinisiirappia koskevista vientituen myöntämistä koskevista rajoista sen varmistamiseksi, että tukea myönnetään ainoastaan sellaisenaan vietäville tuotteille; inuliinisiirapin osalta tuotantokiintiöt ja tuotantomaksut vahvistetaan samoin kuin sokerin ja isoglukoosin osalta soveltamalla siihen kerrointa 1,9; inuliinisiirapin vientituki olisi vahvistettava ottaen huomioon kyseinen kerroin; isoglukoosin ja inuliinisiirapin vientituki olisi aiheellista vahvistaa kuukausittain sokerialalla säädetyn kuukauden määräajoin suoritettavan vahvistamisen vuoksi,
taloudelliselta kannalta olisi säädettävä mahdollisuudesta muuttaa tukia silloin, kun interventiohinnoissa ja melassin hinnoissa tapahtuu muutoksia tuen vahvistamisen tai vientikauden välisenä aikana, ja
tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 1785/81 17 artiklaa sovellettaessa "kandisokerilla" tarkoitetaan sokeria, joka:
a) koostuu suurista, vähintään viiden millimetrin pituisista kiteistä, jotka saadaan tarpeeksi väkevöidyn sokeriliuoksen jäähdyttämisen ja hitaan kiteyttämisen tuloksena
ja
b) sisältää polarimetrisellä menetelmällä määritettynä sakkaroosia vähintään 96 prosenttia kuivapainosta.
2 artikla
Asetuksen (ETY) N:o 1785/81 17 a artiklan 2 kohdan b alakohdan ja 17 c artiklan soveltamiseksi otetaan vientitukea vahvistettaessa huomioon asetuksen (ETY) N:o 1785/81 8 artiklassa tarkoitetun kyseiseksi markkinointivuodeksi vahvistetun varastointimaksun määrä.
3 artikla
1. Tuki 100 kilogrammalle asetuksen (ETY) N:o 1785/81 1 artiklan 1 kohdan d alakohdassa tarkoitettuja vietäviä tuotteita saadaan kertomalla tuen perusmäärä kyseisen tuotteen kohdalla todetulla sakkaroosipitoisuudella, sekä tarvittaessa lisäämällä tulokseen tuotteiden muiden sokerien pitoisuudet sakkaroosiksi laskettuna.
2. Rajoittamatta kuitenkaan 3 ja 4 kohdan säännösten soveltamista sakkaroosipitoisuudella, tarvittaessa lisättynä muiden sakkaroosiksi muunnettujen sokerien pitoisuudella, tarkoitetaan Lanen ja Eynonin menetelmää (kuparin pelkistämismenetelmä) Clerget-Herzfeldin mukaisesti invertoituun liuokseen soveltamalla saatua kokonaissokeripitoisuutta. Tällä menetelmällä todettu kokonaissokeripitoisuus muunnetaan sakkaroosiksi kertomalla se kertoimella 0,95.
3. Sellaisten siirappien osalta, joiden puhtausaste on vähintään 85 prosenttia mutta enintään 94,5 prosenttia, sakkaroosipitoisuus, tarvittaessa lisättynä muiden sakkaroosiksi muunnettujen sokerien pitoisuudella, vahvistetaan kiinteänä 73 prosentiksi kuivapainosta. Siirappien puhtausprosentti lasketaan jakamalla kokonaissokeripitoisuus kuiva-ainepitoisuudella ja kertomalla tulos sadalla. Kokonaissokeripitoisuus määritetään 2 kohdassa tarkoitettua menetelmää noudattaen ja kuiva-ainepitoisuus areometristä menetelmää noudattaen.
4. Yksinomaan CN-koodiin 1701 kuuluvasta denaturoidusta sokerista saadun sokerivärin sakkaroosipitoisuus, tarvittaessa lisättynä muiden sakkaroosiksi muunnettujen sokerien pitoisuudella, määritetään kuiva-ainepitoisuudesta. Kuiva-ainepitoisuus määritetään painosuhteessa 1:1 laimennetun liuoksen tiheyden perusteella. Kuiva-ainepitoisuuden määrityksen tulos muunnetaan sakkaroosiksi kertomalla se kertoimella 1.
Jos mainittu sokeriväri on valmistettu tullivalvonnassa tai vastaavat takeet antavassa hallinnollisessa valvonnassa, siitä on kuitenkin mahdollista pyynnöstä määrittää ja ottaa huomioon todellisuudessa käytetty sakkaroosi, tarvittaessa mukaan lukien muut sakkaroosiksi muunnetut sokerit.
5. 1 kohdassa tarkoitettua perusmäärää ei sovelleta siirappeihin, joiden puhtausaste on enintään 85 prosenttia.
4 artikla
Kun CN-koodiin 1701 99 10 kuuluva yhteisössä korjatuista juurikkaista tai ruo'osta tai etuuskohtelujärjestelmän mukaan yhteisöön tuodusta raakasokerista saatu valkoinen sokeri on varastoituna pakkaamattomana tuen ennakolta maksamiseksi säädettyyn ja neuvoston asetuksessa (ETY) N:o 565/80 (8) määriteltyyn tullivarasto- tai vapaa-aluemenettelyyn asetettuna, tätä sokeria voidaan sille tehtävien komission asetuksen (ETY) N:o 3665/87 (9) 28 artiklan 4 kohdassa tarkoitettujen käsittelyjen lisäksi sekoittaa samassa varastointipaikassa muihin samaan CN-koodiin 1701 99 10 kuuluviin valkoisiin sokereihin, jotka ovat alkuperältään edellä mainitun kuvauksen mukaisesti lisäksi samaa myyntilaatua ja joilla on vastaavat tekniset ominaisuudet.
5 artikla
Asetuksen (ETY) N:o 1785/81 1 artiklan 1 kohdan f ja g alakohdassa tarkoitettujen tuotteiden osalta vientitukea voidaan myöntää ainoastaan tuotteille:
- jotka on saatu glukoosia isomeroimalla,
- joiden fruktoosipitoisuus on vähintään 41 prosenttia kuivapainosta mitattuna
ja
- joiden polysakkaridien ja oligosakkaridien sekä di- tai trisakkaridien kokonaispitoisuus on enintään 8,5 prosenttia kuivapainosta mitattuna.
Kuiva-ainepitoisuus määritetään isoglukoosin osalta painosuhteessa 1:1 laimennetun liuoksen tiheyden perusteella ja jähmeiden tuotteiden osalta kuivattamalla. Tuki on vahvistettava kuukausittain.
6 artikla
Asetuksen (ETY) N:o 1785/81 1 artiklan 1 kohdan h alakohdassa tarkoitettujen tuotteiden vientitukea voidaan myöntää ainoastaan sellaisille tuotteille:
- joka saadaan inuliinin tai oligofruktoosien hydrolyysin välittömänä tuloksena,
- joiden fruktoosipitoisuus on vähintään 80 prosenttia kuivapainosta mitattuna
ja
- joiden polysakkaridien ja oligosakkaridien sekä di- tai trisakkaridien kokonaispitoisuus on enintään 8,5 prosenttia kuivapainosta mitattuna.
Asetuksen (ETY) N:o 1785/81 1 artiklan 1 kohdan h alakohdassa tarkoitettujen tuotteiden vientituki 100 kilogrammalta kuiva-ainetta on samansuuruinen kuin mainitun asetuksen 1 artiklan 1 kohdan f alakohdassa tarkoitetulle tuotteelle vahvistettu vientituki kerrottuna kertoimella 1,9. Kyseinen vientituki on vahvistettava kuukausittain.
7 artikla
Jos
- vientitodistushakemuksen, johon liittyy kausittain vahvistettava vientituki, tai
- tarjousten tekemiseen varatun määräajan umpeutumispäivän, kun kyseessä on tarjouskilpailulla vahvistettu tuki,
sekä vientipäivän välisenä aikana asetuksen (ETY) N:o 1785/81 nojalla vahvistetut sokerit tai melassin hinnat muuttuvat, voidaan säätää tuen määrän tarkistamisesta.
8 artikla
Kumotaan asetukset (ETY) N:o 394/70 ja (ETY) N:o 1469/77.
9 artikla
Tämä asetus tulee voimaan 1 päivänä lokakuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä syyskuuta 1995.

Labels: 3
17